B4-0473, 0478, 0479, 0506, 0516, 0532, 0545 και 0557/97

Ψήφισμα σχετικά με την σύμβαση CITES

Το Ευρωπαϊκό Κοινοβούλιο,

- έχοντας υπόψη την 10η Διάσκεψη των συμβαλλομένων μερών της CITES που πρόκειται να διεξαχθεί στο Harare της Ζιμπάμπουε στις 9 - 20 Ιουνίου 1997,

- έχοντας υπόψη τον κανονισμό του Συμβουλίου (ΕΚ) αριθ. 338/97 της 3ης Δεκεμβρίου 1996 ((ΕΕ L 61, της 3.3.1997, σελ.1)) σχετικά με την προστασία των ειδών άγριας πανίδας και χλωρίδας με τον έλεγχο του εμπορίου τους,

- έχοντας υπόψη την εξαιρετικά κριτική έκθεση της γραμματείας της CITES σχετικά με την εφαρμογή της Σύμβασης εντός της Ευρωπαϊκής Ένωσης (Έγγρ. 9.23),

- έχοντας υπόψη το ψήφισμα Conf. 9.8 σχετικά με την εφαρμογή της Σύμβασης,

- έχοντας υπόψη το ψήφισμα Conf. 9.13 που ενέκριναν το 1994 τα συμβαλλόμενα μέρη της CITΕS σχετικά με τη διάσωση των τίγρεων,

Α. έχοντας επίγνωση της σημασίας μιας διεθνούς σύμβασης για τη ρύθμιση του εμπορίου ειδών που απειλούνται με εξαφάνιση, προκειμένου να αποφευχθεί η εξαντλητική τους εκμετάλλευση,

Β. γνωρίζοντας ότι δεν έχει επιτευχθεί ακόμη για όλα τα είδη ο γενικός στόχος της Σύμβασης, ο οποίος συνίσταται σε έναν οικολογικά βιώσιμο περιορισμό του διασυνοριακού εμπορίου ειδών άγριας πανίδας και χλωρίδας που απειλούνται με εξαφάνιση,

Γ. λαμβάνοντας υπόψη ότι η μη βιώσιμη εκμετάλλευση των ειδών άγριας πανίδας και χλωρίδας, η καταστροφή των φυσικών τους οικοτόπων (Habitat) και το παράνομο εμπόριο απειλουμένων ειδών αποτελούν τα κύρια αίτια συρρίκνωσης της βιοποικιλότητας του πλανήτη,

Δ. εκτιμώντας ότι ένα μεγάλο μέρος του διεθνούς εμπορίου τέτοιων ειδών, που καλύπτει ετησίως 3 έως 5 δισ. δολάρια ΗΠΑ, πραγματοποιείται παράνομα,

Ε. εκτιμώντας ότι κατά τα τελευταία 50 έτη τρία από τα οκτώ είδη τίγρεως, η τίγρης του Μπαλί, της Κασπίας και της Ιάβας, έχουν ήδη εξαφανισθεί και ότι οι επιζώντες πληθυσμοί του είδους έχουν μειωθεί δραματικά τα τελευταία πέντε έτη, ιδιαίτερα στην Ινδία όπου ζουν τα δύο τρίτα του εναπομένοντος διεθνώς πληθυσμού τίγρεως,

ΣΤ. λαμβάνοντας υπόψη ότι η Κίνα είναι ο μεγαλύτερος παραγωγός φαρμάκων που παρασκευάζονται από τμήματα του σώματος τίγρεων και ότι στη χώρα αυτή εξακολουθεί να πωλείται μεγάλος αριθμός τέτοιων φαρμάκων[semigr ] λαμβάνοντας επίσης υπόψη ότι έχει ζητηθεί από όλα τα συμβαλλόμενα μέρη της CITES και ιδιαίτερα τα κράτη στα οποία ζει μεγάλος αριθμός τίγρεων με κοινότητες παραδοσιακής ιατρικής και να οργανώσουν εκστρατείες ευαισθητοποίησης για να τεθεί τέρμα στην κατανάλωση τμημάτων του σώματος τίγρεων και παραγώγων τους[semigr ]

Ζ. εκτιμώντας ότι, αν και η τίγρης περιλαμβάνεται στο παράρτημα I της CITES και απαγορεύεται διεθνώς το εμπόριο τμημάτων του σώματος τίγρεων και προϊόντων που παρασκευάζονται από αυτά, έχει κλιμακωθεί το λαθρεμπόριο τίγρεως,

Η. εκτιμώντας ότι μόνο τα συμβαλλόμενα μέρη της CITES έχουν τελικά τη δυνατότητα να θέσουν τέρμα στο παράνομο εμπόριο τίγρεων και τμημάτων του σώματός τους και να βοηθήσουν στη διάσωση των εναπομενόντων πληθυσμών τίγρεως,

Θ. λαμβάνοντας υπόψη ότι ο πληθυσμός του αφρικανικού ελέφαντα έχει μειωθεί σημαντικά ως αποτέλεσμα της εκτεταμένης λαθροθηρίας, με στόχο την προμήθεια ελεφαντοστού στις κυριότερες αγορές της Ευρώπης, των Ηνωμένων Πολιτειών και της Άπω Ανατολής, παρά το γεγονός ότι το εμπόριο προϊόντων που προέρχονται από ελέφαντες απαγορεύθηκε από την CITES το 1989,

Ι. λαμβάνοντας υπόψη ότι πολλές αφρικανικές χώρες προτίθενται να προτείνουν, κατά τη Διάσκεψη στο Harare, την ανακατάταξη των προϊόντων που προέρχονται από ελέφαντες και το εμπόριο ελεφαντοστού στο εγγύς μέλλον,

ΙΑ. υπενθυμίζοντας το γεγονός ότι κατά την διεξαγόμενη 10η Διάσκεψη των συμβαλλομένων μερών της CITES στο Harare (Ζιμπάμπουε) θα εξετασθούν διάφορες προτάσεις των οποίων η έγκριση ή η απόρριψη έχει μεγάλη σημασία για την περαιτέρω εξέλιξη της Σύμβασης,

ΙΒ. εκφράζοντας την ανησυχία του διότι ορισμένες αιτήσεις που έχουν υποβληθεί στη Διάσκεψη για ανακατάταξη ορισμένων πληθυσμών απειλουμένων ειδών μπορούν να οδηγήσουν στην αναζωπύρωση του διεθνούς εμπορίου και της θήρας αγρίων ζώων σε ορισμένες περιοχές διαβίωσής τους,

ΙΓ. λαμβάνοντας υπόψη την ευρύτατη κριτική που έχει ασκηθεί όσον αφορά την εφαρμογή της CITES στην Ευρωπαϊκή Ένωση και η οποία επικεντρώθηκε στην ανάγκη αντικατάστασης του Κανονισμού (ΕΟΚ) αριθ.3626/82, σχετικά με την εφαρμογή στην Κοινότητα της Σύμβασης για το διεθνές εμπόριο ειδών αγρίας χλωρίδας και πανίδας που κινδυνεύουν με εξαφάνιση ((EE L 384 της 31.12.1982, σελ. 1)),

ΙΔ. επιδοκιμάζοντας την εκστρατεία που ξεκίνησε η Επιτροπή και το Παγκόσμιο Ταμείο για την Προστασία της Άγριας Πανίδας και Χλωρίδας, με στόχο την ενημέρωση της ευρωπαϊκής κοινής γνώμης σχετικά με το νέο ευρωπαϊκό σύστημα ελέγχου του εμπορίου ειδών που απειλούνται με εξαφάνιση και την ευαισθητοποίησή της όσον αφορά τη σημασία της διατήρησης ειδών άγριας πανίδας και χλωρίδας με τον έλεγχο του εμπορίου τους,

1. καλεί τα κράτη μέλη της Ευρωπαϊκής Ένωσης να λάβουν τα απαιτούμενα μέτρα για την ταχύτερη και αποτελεσματικότερη δυνατή εφαρμογή αυτού του νέου κανονισμού[semigr ] παρακινεί όλα τα συμβαλλόμενα μέρη της Σύμβασης να δημιουργήσουν κατάλληλες αρχές εφαρμογής και ελέγχου[semigr ] ζητεί από τα συμβαλλόμενα μέρη να αυξήσουν τις κυρώσεις ώστε να είναι ανάλογες προς τα εν δυνάμει κέρδη από παράνομες δραστηριότητες και να λειτουργούν ως αποτελεσματικό μέσο αποτροπής[semigr ]

2. καλεί τα συμβαλλόμενα μέρη της CITES να ενισχύσουν τη συνεργασία τους για την εφαρμογή της Σύμβασης με την ανταλλαγή απόψεων σε θέματα τεχνογνωσίας μεταξύ τους και με την παροχή πρόσθετης χρηματοδότησης για την κατάρτιση και την τεχνική ενίσχυση[semigr ]

3. ζητεί από τα κράτη που δεν συμμετέχουν ακόμη στη Σύμβαση CITES, να το πράξουν το συντομότερο δυνατόν[semigr ]

4. καλεί τα συμβαλλόμενα μέρη της CITES να λάβουν και να εφαρμόσουν κατάλληλα μέτρα για την επιβολή κυρώσεων κατά των μερών εκείνων που δεν έχουν προχωρήσει στη θέσπιση νομοθετικών μέτρων για την εφαρμογή της CITES[semigr ] προτείνει στην περίπτωση εδαφικών συγκρούσεων μεταξύ του ελέφαντα και του ανθρώπου, όπως σε περιπτώσεις καταστροφής διαθέσιμων αρόσιμων εκτάσεων από ελέφαντες, οι εθνικές, περιφερειακές και τοπικές αρχές να επιλύουν αυτά τα προβλήματα κατά τρόπο αποδεκτό[semigr ]

5. παρακινεί όλα τα συμβαλλόμενα μέρη της CITES να εφαρμόσουν πλήρως και επειγόντως τις συστάσεις που διατυπώθηκαν στο ψήφισμα Conf. 9.13 και εγκρίθηκαν κατά την 9η Διάσκεψη των συμβαλλομένων μερών και να επιβεβαιώσουν τη δέσμευσή τους αυτή κατά τη 10η Διάσκεψη στο Harare[semigr ]

6. καλεί όλα τα συμβαλλόμενα μέρη της CITES να εγκρίνουν νομοθετικά μέτρα για την προστασία όλων των ειδών τίγρεως και των τμημάτων του σώματός τους, καθώς και προϊόντων και παραγώγων που προέρχονται από αυτά, και να διασφαλίσουν ότι κάθε προϊόν που θεωρείται, ορθώς ή όχι, ότι περιέχει τμήματα τίγρεως, αποτελεί παράγωγο τίγρεως και επομένως υπόκειται στις διατάξεις του παραρτήματος I της CITES[semigr ]

7. καλεί όλα τα συμβαλλόμενα μέρη της CITES να επιβάλουν και να εφαρμόσουν μέτρα για την απαγόρευση του εγχωρίου εμπορίου προϊόντων και παραγώγων τίγρεως και να αυξήσουν τα έννομα μέσα για την απαγόρευση τέτοιων εμπορικών δραστηριοτήτων[semigr ]

8. καλεί τον Ινδό πρωθυπουργό, κατά την σύγκληση του Ινδικού Συμβουλίου για την Προστασία της Άγριας Πανίδας και Χλωρίδας υπό την προεδρία του, να υιοθετήσει έκτακτο σχέδιο δράσης σε συνεργασία με τους πρωθυπουργούς των ινδικών κρατών[semigr ]

9. ζητεί από τα συμβαλλόμενα μέρη να μην αποδεχθούν τις προτάσεις της Μποτσουάνα, της Ναμίμπια και της Ζιμπάμπουε για ανακατάταξη του αφρικανικού ελέφαντα[semigr ] εκφράζει επίσης την αντίθεσή του στις προτάσεις περί ανακατάταξης του νοτιοαφρικανικού λευκού ρινόκερου, της νοτιοαμερικάνικης βικούνιας και της κουβανέζικης χελώνας καρέττα[semigr ]

10. ζητεί από την Προεδρία του Συμβουλίου και τις αντιπροσωπείες των κρατών μελών, κατά την διεξαγόμενη 10η Διάσκεψη των συμβαλλομένων μερών της CITES, να κατοχυρώσουν το στόχο της βιώσιμης εκμετάλλευσης των ειδών άγριας πανίδας και χλωρίδας στο πλαίσιο της Σύμβασης με την υιοθέτηση κριτηρίων που θα βασίζονται σε οικολογικές αρχές και στην αρχή της πρόληψης για την εφαρμογή του άρθρου IV της Σύμβασης[semigr ]

11. ζητεί από την Προεδρία του Συμβουλίου και τις αντιπροσωπείες των κρατών μελών, να υποστηρίξουν οπωσδήποτε την έγκριση του Εγγρ. 10.75, με το οποίο θα μπορούσαν επιτέλους να υλοποιηθούν τα εκκρεμούντα από το 1992 και επικληθέντα εκ νέου στο ψήφισμα Conf. 9.23 (1994) μέτρα για τη μείωση της θνησιμότητας ευαίσθητων ειδών κατά τη μεταφορά[semigr ]

12. ζητεί από την Ευρωπαϊκή Ένωση να υποστηρίξει προγράμματα διαχείρισης φυσικών πόρων σε επίπεδο κοινοτήτων, αγροτικές κοινότητες και την βιώσιμη χρήση αυτών των φυσικών πόρων[semigr ]

13. καλεί τα συμβαλλόμενα μέρη της CITES, την Ευρωπαϊκή Επιτροπή και τα κράτη μέλη της Ευρωπαϊκής Ένωσης να παράσχουν την υποστήριξή τους σε χώρες που βελτίωσαν το καθεστώς διατήρησης ειδών άγριας πανίδας και χλωρίδας[semigr ]

14. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή και τα συμβαλλόμενα μέρη της CITES.